**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. тачка 17. Устава Републике Србије којом је прописано да Република Србија уређује и обезбеђује друге односе од интереса за Републику Србију, у складу с Уставом.

**II. РАЗЛОЗИ ЗА ДОНОШЕЊЕ ЗАКОНА**

Законом о Централној евиденцији стварних власника („Службени гласник РС”, бр. 41/18, 91/19 и 105/21) уређује се успостављање, садржина, основи евидентирања и начин вођења Централне евиденције стварних власника правних лица и других субјеката регистрованих у Републици Србији у складу са законом, као и друга питања од значаја за евидентирање стварних власника.

Основни разлог за измене овог закона су техничких проблеми у изради новог софтвера Агенције за привредне регистре којим би се омогућило да се истовремено са електронским оснивањем Регистрованог субјекта изврши и евидентирање стварног власника, те се с тим у вези одлаже примена члана 3. став 1. тачка 2а) подтачка (1), члана 7. став 3. и члана 14а Закона о Централној евиденцији стварних власника („Службени гласник РС”, бр. 41/18, 91/19 и 105/21). Наиме, имајући у виду да Агенција за привредне регистре прелези на ново софтверско решење за Регистар привредних субјеката са којим је Централна евиденција стварних власника повезана, није било целиходно радити унапређење постојећег софтвера који ће бити замењен новим до краја маја 2023. године.

Тачније, Агенција за привредне регистре је у другој половини 2021. године расписала јавну набавку за изградњу новог система за е-регистрацију којим би се увела искључива електронска регистрација оснивања свих правних форми, али и потпуна електронска регистрација свих промена података који су законом прописани као предмет регистрације, те би се унапређењу софтвера за евидентирање стварних власника приступило након 18. мај 2023. године када почиње примена одредбе члана 9. став 2. Закона о поступку регистрације у Агенцији за привредне регистре („Службени гласник РС”, бр. 99/11, 83/14, 31/19 и 105/21), а унапређења верзија софтвера би била спуштена на продукционо окружење, односно биле би спроведене све потребне активности и радње за имплементацију надоградње новог софтвера којим би се омогућило да се истовремено са електронским оснивањем Регистрованог субјекта изврши и евидентирање стварног власника, а у складу са роком прописаним одредбом члана 3. овог предлога закона ( 1. октобар 2023. године).

Истовремено овим предлогом закона врши се исправка техничке грешке у појединим члановима важећег закона.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** врши се исправка техничке грешке у члану 12. важећег Закона.

**Чланом 2. Предлога закона** врши се исправка техничке грешке у члану 14. важећег Закона.

**Чланом 3. Предлога закона** предложено је да се одложи почетак примене одредбе члана 3. став 1. тачка 2а) подтачка (1), члана 7. став 3. и члана 14а Закона о Централној евиденцији стварних власника („Службени гласник РС”, бр. 41/18, 91/19 и 105/21) и то до 1. октобра 2023. године. Наиме, наведеним одредбама прописано је да оснивач у поступку оснивања Регистрованог субјекта електронским путем, може истовремено са оснивањем да изврши и евидентирање стварног власника, и с тим у вези прописани су и прекршаји у случају оснивања Регистрованог субјекта електронским путем. Имајући у виду новонастале техничке проблеме у изради новог софтвера Агенције за привредне регистре, којим би се ово омогућило, неопходно је одложити примену предметних одредаба важећег Закона.

**Чланом 4. Предлога закона** предложено једа овај закон ступи на снагу осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За примену овог закона није потребно обезбедити средства у буџету Републике Србије.

**V. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ**

Надзор над евидентирањем, тачношћу и ажурирањем евидентираних података и чувањем података и докумената

Члан 12.

Агенција проверава да ли је Регистровани субјект извршио евидентирање података о стварном власнику у Централну евиденцију у року из ~~члана 7. став 3.~~ ЧЛАНА 7. СТАВ 4. овог закона од дана наступања основа евидентирања из члана 6. тачка 1) овог закона.

Агенција је овлашћена за подношење захтева за покретање прекршајног поступка против Регистрованог субјекта ако утврди да Регистровани субјект није извршио евидентирање података о стварном власнику у Централну евиденцију у року из става 1. овог члана.

Надлежни државни органи из члана 10. став 3. овог закона у вршењу послова надзора и контроле из делокруга послова које обављају над радом и пословањем Регистрованог субјекта, проверавају да ли је Регистровани субјект извршио евидентирање података о стварном власнику у Централну евиденцију у року из ~~члана 7. став 3.~~ ЧЛАНА 7. СТАВ 4. овог закона од дана наступања основа евидентирања из члана 6. тачка 2) овог закона, да ли је евидентирао тачне податке, као и да ли Регистровани субјект има и чува одговарајуће тачне и ажурне податке и документа на основу којих је евидентирао стварног власника.

Органи из става 3. овог члана овлашћени су за подношење захтева за покретање прекршајног поступка против Регистрованог субјекта ако у вршењу надзора утврде да:

1) Регистровани субјект није извршио евидентирање података о стварном власнику у Централну евиденцију у року из ~~члана 7. став 3.~~ ЧЛАНА 7. СТАВ 4. овог закона од дана наступања основа евидентирања из члана 6. тачка 2) овог закона;

2) Регистровани субјекат није евидентирао тачне податке;

3) Регистровани субјект нема, односно не чува одговарајуће, тачне и ажурне податке и документа на основу којих је евидентирао стварног власника Регистрованог субјекта.

Народна банка Србије у вршењу послова надзора и контроле из делокруга послова које обавља над радом и пословањем Регистрованог субјекта, проверава да ли је Регистровани субјект извршио евидентирање података о стварном власнику у Централну евиденцију у року из ~~члана 7. став 3.~~ ЧЛАНА 7. СТАВ 4. овог закона од дана наступања основа евидентирања из члана 6. тачка 2) овог закона, да ли је евидентирао тачне податке, као и да ли Регистровани субјект има и чува одговарајуће тачне и ажурне податке и документа на основу којих је евидентирао стварног власника.

Када је Регистровани субјект финансијска институција, као и правно лице које обавља мењачке послове, над којима Народна банка Србије врши надзор у оквиру обављања својих законом утврђених функција, надзор из става 5. овог члана, као и предузимање мера, укључујући и изрицање новчаних казни према тим Регистрованим субјектима, врши Народна банка Србије у складу са законом којим се уређује пословање тих Регистрованих субјеката, односно прописима којима се уређује обављање мењачких послова и контрола обављања мењачких послова.

Народна банка Србије овлашћена је за подношење захтева за покретање прекршајног поступка против Регистрованог субјекта који обавља мењачке послове у случајевима из става 4. овог члана.

Прекршаји

Члан 14.

Новчаном казном од 500.000 до 2.000.000 динара казниће се за прекршај Регистровани субјект - правно лице:

1) ако не изврши евидентирање података о стварном власнику Регистрованог субјекта у Централној евиденцији у року прописаном у ~~члану 7. став 3.~~ ЧЛАНУ 7. СТАВ 4. овог закона од дана наступања основа евидентирања из члана 6. тачка 1) овог закона;

2) ако не изврши евидентирање података о стварном власнику Регистрованог субјекта у Централној евиденцији у року прописаном у ~~члану 7. став 3.~~ ЧЛАНУ 7. СТАВ 4. овог закона од дана наступања основа евидентирања из члана 6. тачка 2) овог закона;

3) ако у Централну евиденцију није евидентирао тачне податке из члана 5. став 2. овог закона;

4) који нема, односно не чува одговарајуће, тачне и ажурне податке и документа на основу којих је евидентирао стварног власника Регистрованог субјекта (члан 10. став 2);

5) ако не изврши евидентирање података о стварном власнику Регистрованог субјекта у Централној евиденцији до 31. јануара 2020. године.

Новчаном казном од 50.000 до 150.000 динара, за прекршај из става 1. овог члана, казниће се одговорно лице из члана 3. став 1. тачка 2а) подтачка (2) овог закона у Регистрованом субјекту - правном лицу.

САМОСТАЛНЕ ОДРЕДБЕ ПРЕДЛОГА ЗАКОНА

ЧЛАН 3.

ОДРЕДБЕ ЧЛАНА 3. СТАВ 1. ТАЧКА 2А) ПОДТАЧКА (1), ЧЛАНА 7. СТАВ 3. И ЧЛАНА 14А ЗАКОНА О ЦЕНТРАЛНОЈ ЕВИДЕНЦИЈИ СТВАРНИХ ВЛАСНИКА („СЛУЖБЕНИ ГЛАСНИК РС”, БР. 41/18, 91/19 И 105/21) ПРИМЕЊУЈУ СЕ ОД 1. ОКТОБРА 2023. ГОДИНЕ.

ЧЛАН 4.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.